**TEURASTAMOIDEN VALMIUSSUUNNITELMAN LAATIMINEN A-LUOKAN ELÄINTAUTIEN VARALTA**

Sisällysluettelo

[Johdanto 2](#_Toc168403547)

[A Eläintautien vastustaminen teurastamon toiminnassa 3](#_Toc168403548)

[*1.* Eläintautien leviämisen ehkäiseminen ja varhainen havaitseminen 3](#_Toc168403549)

[1.1 Rekisterikysely 3](#_Toc168403550)

[1.2 Elintarvikeketjutiedot 3](#_Toc168403551)

[1.3 Elävien teuraseläinten nouto tilalta, eläinkuljetukset ja eläinkuljetusautojen desinfiointi 4](#_Toc168403552)

[1.3.1 Ohjeet eläinkuljettajalle teuraseläinten noutamiseksi tilalta 5](#_Toc168403553)

[1.2.2. Elävien teuraseläinten lastaus tilalla 5](#_Toc168403554)

[1.2.3. Eläinkuljetusautojen ajoreitit teurastamoalueella 6](#_Toc168403555)

[1.2.4. Eläinkuljetusautojen pesu ja pesuista pidettävä kirjanpito 6](#_Toc168403556)

[1.2.5. Eläinten jäljittäminen ja kuljetusreittien selvittäminen 7](#_Toc168403557)

[1.3. Eläinten vastaanotto teurastamolla (*vastaanottotarkastus*) 7](#_Toc168403558)

[1.3.1. Teurastamohenkilökunnan koulutuksen järjestäminen 7](#_Toc168403559)

[1.3.2. Vierailijat ja henkilökunnan ulkomaanmatkat 8](#_Toc168403560)

[1.4. Varautumistason nosto 8](#_Toc168403561)

[*2.* Toimenpiteet teurastamossa, jossa epäillään esiintyvän a-luokan eläintautia 9](#_Toc168403562)

[2.1. Tautiepäily teurastamossa 9](#_Toc168403563)

[2.1.1. Ensitoimenpiteet 9](#_Toc168403564)

[2.1.2. Muut toimenpiteet teurastamolla 10](#_Toc168403565)

[2.1.3. Varotoimet alkuperätilalla 11](#_Toc168403566)

[2.1.4. Eläinten jäljittäminen 12](#_Toc168403567)

[3. Toimenpiteet teurastamossa, jossa on vahvistettu esiintyvän a-luokan eläintautia 12](#_Toc168403568)

[3.1 Toimenpiteet, kun a-luokan eläintauti on todettu teurastamossa 12](#_Toc168403569)

[3.2 Taudin alkuperän selvittäminen 13](#_Toc168403570)

[3.3 Teuraseläinten ohjaaminen muihin teurastamoihin 13](#_Toc168403571)

[3.4 Elintarvikkeiden takaisinveto 13](#_Toc168403572)

[3.5 Tiedottaminen ja sisäinen viestintä 14](#_Toc168403573)

[4. Toimenpiteet teurastamolla, jonne tuodaan teurastettavaksi eläimiä pitopaikasta, joka sijaitsee eläintaudin vuoksi perustetulla rajoitusvyöhykkeellä tai teurastamolla, joka sijaitsee rajoitusvyöhykkeellä 14](#_Toc168403574)

[4.1 Varautuminen teurastuksen keskeytymiseen ja poikkeusluvalla teurastamiseen 14](#_Toc168403575)

[4.2 Varautuminen lihan ja sivutuotteiden erityiskäsittelyihin ja merkintöihin 15](#_Toc168403576)

[4.3 Varautuminen erityiseen teurastamon hyväksymismenettelyyn 16](#_Toc168403577)

[5. Harjoitukset 16](#_Toc168403578)

[*6.* Järjestelyt teurastamon virkaeläinlääkärin ja teurastajien osallistumiseksi eläinten lopettamiseen tartuntatilalla 16](#_Toc168403579)

[B Teurastamon valmiussuunnitelman laatiminen 17](#_Toc168403580)

[1. Esimerkki valmiussuunnitelman sisällöstä 17](#_Toc168403581)

[1.1. Yleinen osio 17](#_Toc168403582)

[1.2. Eläintautien leviämisen ehkäisy 17](#_Toc168403583)

[1.3. Toimenpiteet, kun vakavaa eläintautia epäillään tai on todettu teurastamolla 18](#_Toc168403584)

[1.4. Toimenpiteet, kun teurastamo sijaitsee rajoitusvyöhykkeellä tai sinne tuodaan eläimiä rajoitusvyöhykkeeltä 19](#_Toc168403585)

Johdanto

Ruokavirasto laatii kansalliset valmiussuunnitelmat vakavimpien helposti leviävien eläintautien, kuten suu- ja sorkkataudin, sikaruton, siipikarjan Newcastlen taudin ja lintuinfluenssan varalta. Valmiussuunnitelmissa kuvataan taudin torjunnan pääpiirteet mukaan lukien lainsäädännön edellyttämät toimet, taudintorjuntakeskusten toiminta ja resurssit.

Valmiussuunnitelman lisäksi Ruokavirasto laatii ja ylläpitää valtakunnallisia toimintaohjeita, ja aluehallintovirastot kansallisia ohjeita täydentäviä alueellisia toimintaohjeita. Toimintaohjeet muodostavat eläinterveysviranomaisille kuten kunnaneläinlääkäreille, teurastamon virkaeläinlääkärille ja läänineläinlääkäreille käsikirjan, jota käytetään eläintautien torjunnassa.

Eläintautilaki (76/2021, 18 §) edellyttää, että teurastamoiden on laadittava omaan toimintaansa ja olosuhteisiinsa sovellettavat valmiussuunnitelmat a-luokan eläintautien varalle. Valmiussuunnitelma voidaan sisällyttää elintarvikelaissa tarkoitettuun omavalvontasuunnitelmaan ja sen tulee sisältää ohjeet toimenpiteiksi, jotka toteutetaan, jos a-luokan eläintautia epäillään teurastamossa tai se on siellä todettu, sekä suunnitelmat henkilökunnan säännölliseksi kouluttamiseksi poikkeamatilanteiden tunnistamista sekä niihin liittyvien toimenpiteiden toteuttamista varten. Suunnitelmassa tulee kuvata myös teurastamon sisäistä tiedotusta ja viestintää.

Tässä ohjeessa on kuvattu myös muita kuin edellä mainittuja eläintautilaissa edellytettyjä toimenpiteitä, jotka on suositeltavaa sisällyttää teurastamon valmiussuunnitelmaan soveltuvin osin. Eläintautitilanteissa teurastamon toimenpiteitä edellyttävät myös tilanteet, joissa eläinten lähtöpitopaikassa todettu eläintauti johtaa lihan, lihatuotteiden ja sivutuotteiden jäljittämiseen ja hävittämiseen sekä tilanteet, joissa Ruokavirasto perustaisi a-luokan eläintaudin vuoksi tartuntapitopaikan ympärille rajoitusvyöhykkeitä. Vyöhykkeillä noudatettavat kiellot ja rajoitukset voivat merkittävästi vaikeuttaa teurastamon toimintaa. Teurastamon tulisi varautua sekä tilanteisiin, joissa osa sen asiakastiloista olisi rajoitusvyöhykkeellä, että tilanteisiin, joissa teurastamo itse sijaitsisi rajoitusvyöhykkeellä.

Tämän ohjeen A-osassa on kuvattu, miten edellä esitetyt vaatimukset voidaan huomioida teurastamon valmiussuunnittelussa. Ohjeen B-osassa on esimerkki teurastamon valmiussuunnitelman sisällysluettelosta.

A-luokan eläintaudit on lueteltu Eläinterveyssäännöstön nojalla annetussa komission täytäntöönpanoasetuksessa eläintautien luokittelusta (EU) 2018/1882. Luettelo löytyy myös Ruokaviraston internetsivuilta <https://www.ruokavirasto.fi/elaimet/elainten-terveys-ja-elaintaudit/elaintautien-vastustaminen-ja-valvonta/elaintautien-luokittelu/>

Ohje on kirjoitettu teurastamoille ja sitä voi noudattaa soveltuvin osin myös pienteurastamoissa ja poroteurastamoissa. Teurastamon valmiussuunnitelmaan kirjataan toimenpiteet siten kuin ne parhaiten toteutuisivat kunkin teurastamon omassa toiminnassa.

Viranomaisen toiminnan tulee perustua laissa olevaan toimivaltaan ja viranomaistoiminnassa tulee tarkoin noudattaa lakia. Viranomaisohjeet eivät ole oikeudelliselta luonteeltaan muita viranomaisia tai toimijoita sitovia. Viime kädessä lainsäädännön soveltamista koskevat kysymykset ratkaisee tuomioistuin. Tässä ohjeessa on sekä suoria lainauksia lainsäädännöstä että tulkintoja lainsäädännön soveltamisesta.

A Eläintautien vastustaminen teurastamon toiminnassa

# Eläintautien leviämisen ehkäiseminen ja varhainen havaitseminen

## Rekisterikysely

Teurastamotoimijan on tehtävä rekisterikysely naudoille ennen niiden noutoa. Rekisterikyselyllä varmistetaan, ettei kyseisiin nautoihin kohdistu siirtokieltoja eläintaudista tai muista syistä johtuen. Rekisterikyselyn tekeminen on mahdollista myös lampaille ja vuohille ja Ruokavirasto suositteleekin kyselyn tekemistä myös näille eläinlajeille ennen eläinten noutoa.

Valmiussuunnitelmaan kirjataan, miten rekisterikyselystä huolehditaan etukäteen. Tällä varmistetaan, ettei siirtokiellon alaisesta pitopaikasta noudeta eläimiä, joiden siirtoon ei ole lupaa.

## Elintarvikeketjutiedot

Elintarvikeketjutietojen tarkoituksena on toisaalta elintarviketurvallisuuden varmistaminen ja toisaalta tuottajan avustaminen mm. eläinten terveydentilaan liittyvien ongelmien tunnistamisessa. Elintarvikeketjutietojen avulla teurastamo voi tarvittaessa suunnitella teurastukseen liittyviä erityisjärjestelyjä tai päättää olla noutamatta eläimiä ennen kuin niiden terveydentila on tarkistettu. Teurastamon virkaeläinlääkäri huomioi elintarvikeketjutiedot lihantarkastuksessa, esimerkiksi arvioidessaan eläimen terveydentilaa ennen teurastusta.

Tuottajalla on velvollisuus toimittaa teurastamolle mm. seuraavia eläimen terveyteen liittyviä tietoja:

1. Tietojen toimittamisen ajankohtana voimassa olevat valvontaviranomaisen eläintautilain (76/2021) nojalla alkutuotantopaikalle antamat päätökset taudin leviämisen estämiseksi (”rajoittavat määräykset”).
2. Tuottajan havaitsemat poikkeamat lähetettävän eläimen terveydessä ja kunnossa tietojen toimittamisen ajankohtana.
3. Tuotantoa koskevat tiedot, kun niistä voi käydä ilmi taudin esiintyminen. Tuotantoa koskevia tietoja voivat esimerkiksi olla rehun tai veden kulutukseen liittyvät tiedot.

On tärkeää huomioida, että eläinterveysviranomaisen pitopaikasta vastaavalle toimijalle antamat rajoittavat määräykset voivat myös kokonaan kieltää kyseisen eläinten pitopaikan joidenkin tai kaikkien eläinten lähettämisen teuraaksi tai niistä saatavien tuotteiden toimittamisen eteenpäin. Rajoittavissa määräyksissä voidaan lisäksi edellyttää erityistä käsittelyä kyseisestä pitopaikasta peräisin oleville eläimille ja niistä saataville elintarvikkeille. Rajoittavat määräykset antaa aluehallintovirasto tai kunnaneläinlääkäri ja ne voidaan ensin antaa suullisesti, mutta ne on myös aina vahvistettava kirjallisesti. Joissakin tapauksissa rajoittavista määräyksistä voidaan poiketa aluehallintoviraston luvalla. Tällöinkin eläinten tai niistä saatavien elintarvikkeiden käsittelyyn voidaan asettaa erityisehtoja.

Valmiussuunnitelmaan kirjataan, miten elintarvikeketjutietojen tarkastamisesta huolehditaan etukäteen. Tällä varmistetaan, ettei rajoittavien määräysten alaisesta pitopaikasta tuoda eläimiä ja että niiden teurastamisessa noudatetaan rajoittavissa määräyksissä tai poikkeusluvassa asetettuja ehtoja.

Jos elintarvikeketjutietojen perusteella syntyy epäily vastustettavasta eläintaudista, ei eläimiä tule noutaa, vaan epäilystä tulee ilmoittaa teurastamon virkaeläinlääkärille (eläintautilaki 76/2021, 19 §). Eläinlääkäri ilmoittaa asiasta tarvittaessa eteenpäin aluehallintovirastoon. Valmiussuunnitelmassa tulee olla ohjeet toimenpiteistä, joihin elintarvikeketjutiedot tarkastanut ryhtyy, jos hän epäilee tietojen perusteella vastustettavaa eläintautia.

## Elävien teuraseläinten nouto tilalta, eläinkuljetukset ja eläinkuljetusautojen desinfiointi

Valmiussuunnitelmassa kuvataan eläinten noutoon ja kuljetukseen liittyvät toimenpiteet, joilla eläintautien leviämistä voidaan estää. Valmiussuunnitelmat olisi lisäksi hyvä laatia myös muiden kuin teuraseläinten kuljetuksia varten, esimerkiksi eläinvälitystoimintaan. Tarkemmat esim. kuljettajalle annettavat kirjalliset ohjeet, voivat olla valmiussuunnitelman liitteenä.

Jos teurastamon eläinkuljetukset hoidetaan ulkopuoliselta toimijalta ostettavana palveluna, tulisi teurastamon varmistua siitä, että kyseisellä toimijalla on riittävät valmiussuunnitelmat ja kuljetushenkilöstön koulutussuunnitelma a-luokan eläintautien varalta.

### Ohjeet eläinkuljettajalle teuraseläinten noutamiseksi tilalta

Eläinkuljettajalla olisi oltava autossaan kirjalliset ohjeet siitä, miten toimitaan, jos kuljettaja havaitsee noudettavissa eläimissä tai pitopaikan muissa eläimissä tarttuvaan tautiin viittaavia oireita tai merkkejä. Sairasta eläintä ei saa ottaa kuljetukseen. Eläintautilain (76/2021) 19 §:n mukaan eläinten omistajan, eläinkuljettajan tai muun eläimistä vastuussa olevan henkilön on ilmoitettava kunnaneläinlääkärille tai aluehallintovirastolle, jos hän epäilee eläimissä tai toteaa eläimellä olevan luetteloitu tai uusi tauti taikka muu torjuttava tai valvottava eläintauti. Tarvittaessa on pyydettävä kunnaneläinlääkäriä tarkastamaan eläimet tilalla ennen lastausta. Jos useat noudettavista tai pitopaikassa olevista muista eläimistä ovat sairastuneet samankaltaisin oirein ja erityisesti, jos oireet muistuttavat suu- ja sorkkataudin, sikaruton tai muun vakavan eläintaudin oireita, ei eläimiä saa ottaa kuljetettavaksi, ennen kuin kunnaneläinlääkäri on tarkastanut ne ja antanut luvan kuljetukseen.

Jos eläintautiepäily herää teuraskuljetusmatkan aikana, eläinkuljettajan on ilmoitettava asiasta aluehallintoviraston läänineläinlääkärille. Teurastamon on hyvä varmistaa, että kuljetusyrityksillä on läänineläinlääkärien yhteystiedot saatavilla (teurastamon sijaintikunnan mukaan). Tarvittaessa läänineläinlääkärin kanssa sovitaan paikasta, jossa eläimet voidaan tutkia. Tällöin tarkastuksen suorittaa matkan varrella läänineläinlääkäri tai muu hänen määräämänsä virkaeläinlääkäri. Jos eläintautia epäillään vasta teurastamon pihassa, eläimiä ei tule purkaa eläinkuljetusautosta navettaan tai muuhun vastaanottotilaan ennen kuin teurastamon virkaeläinlääkäri on tarkastanut eläimet.

Virka-ajan ulkopuolella apua saa päivystävältä läänineläinlääkäriltä. Numerosta 0295 204 658 saa tiedon kulloinkin päivystävien läänineläinlääkäreiden puhelinnumeroista. Kyseinen numero tulisi olla eläinkuljettajien saatavilla esim. kuljetusautossa.

### 1.2.2. Elävien teuraseläinten lastaus tilalla

Eläimen omistajan tai hänen edustajansa tulisi olla aina paikalla eläimiä noudettaessa teurastamolle. Eläintautien leviämisen riskin pienentämiseksi pitopaikassa olisi hyvä olla erillinen lastaustila, josta teuraseläimet siirretään kuljetusautoon. Jos tällaista ei ole, eläinkuljettajan ei tulisi itse mennä eläinsuojaan noutamaan eläimiä, vaan eläimen omistajan tulee huolehtia eläinten siirrosta kuljetusauton ovelle.

Kuljettajan tulee mennä eläinsuojaan vain poikkeustilanteissa ja tällöin on ehdottomasti vältettävä kävelyä ruokintapöydällä sekä tarpeetonta muiden kuin noudettavien eläinten koskettelua. Ensisijaisesti on käytettävä tilan suojavaatteita ja saappaita. Omia jalkineita voidaan suojata kengänsuojien avulla, jolloin kenkäsuojat jätetään tilalle hävitettäväksi eläinkuljetusautoon palattaessa. Omia saappaita käytettäessä saappaat tulee pestä ja desinfioida huolellisesti ennen poistumista tilalta, jotta saappaiden mukana ei kuljeteta mahdollisia taudinaiheuttajia seuraavalle tilalle.

Valmiussuunnitelman liitteenä tulisi olla ohjeistus lastaukseen liittyvästä toiminnasta.

### 1.2.3. Eläinkuljetusautojen ajoreitit teurastamoalueella

Likaisten ja puhtaiden eläinkuljetusautojen kulkureittien ei tulisi risteytyä teurastamoalueella, vaan pesusta tulevat autot tulisi ohjata omaa reittiä pois teurastamoalueelta. Jos tämä ei käytännössä ole mahdollista, tulee teurastamon valmiussuunnitelmassa olla kuvattuna järjestelyt, joilla tämä vaatimus toteutetaan ainakin sellaisessa tilanteessa, kun alueella esiintyy a-luokan eläintautia tai teurastamolle tuodaan eläimiä teurastettavaksi rajoitusvyöhykkeeltä. Sisääntulo- ja poistumisporteille tulee tällöin järjestää ylimääräiset desinfektiopisteet autojen renkaiden desinfiointia varten.

Normaalitilanteen kulkureitit sekä mahdolliset poikkeusoloissa noudatettavat kulkureitit kuvataan valmiussuunnitelmassa piirroksin. Lisäksi kuvataan, miten ylimääräiset desinfektiopisteet voidaan järjestää.

### 1.2.4. Eläinkuljetusautojen pesu ja pesuista pidettävä kirjanpito

Eläinkuljetusautojen pesusta ja desinfioinnista ja muista eläintautien leviämisen ehkäisemiseksi tarpeellisista käytännöistä tulee teurastamoilla ja eläinkuljetusautoissa olla kirjalliset toimintaohjeet, jotka voivat olla valmiussuunnitelman liitteenä.

Eläinkuljetusautojen eläintilat on jokaisen eläinkuljetuksen purkamisen jälkeen puhdistettava ja tarvittaessa desinfioitava huolellisesti, jotta varmistetaan, etteivät mahdolliset tartunnanaiheuttajat leviä kuljetusauton mukana tilalta toiselle autoa uudelleen lastattaessa tai kuljetuksen aikana. Tehostetun pesun ja desinfioinnin ohjeet tulee olla erikseen. Näiden ohjeiden mukaan toimitaan silloin, jos autossa on kuljetettu tartuntaa levittäviä eläimiä. Kaikissa ohjeissa tulisi mainita käytettävät pesu- ja desinfiointiaineet ja niiden käyttöohjeet ml. käytettävät laimennokset ja aika jona valmista liuosta voidaan käyttää. Pesuja ja desinfektioita suunniteltaessa tulee huomioida myös pakkasolosuhteet.

Ruokaviraston toimintaohjekansiossa Ruokaviraston extranetissä (Pikantti) on toimintaohje eläintautiviranomaisille ajoneuvojen desinfektiosta tilanteisiin, jossa a-luokan eläintautia on todettu.

Teurastamon tulee pitää kirjaa eläinkuljetusautojen pesuista ja desinfioinneista. Erikseen tulee olla nimetty vastuuhenkilö, joka huolehtii desinfiointiainesäiliön täyttämisestä kuittauksineen. Desinfektioaineen kulutuksesta tulee olla erillinen kirjanpito.

Myös eläinkuljetusautoissa tulee olla kirjanpito suoritetuista pesuista, ajankohdista sekä pesupaikoista, jos autoja pestään muuallakin kuin teurastamolla. Vastuuhenkilönä toimii tällöin autonkuljettaja. Teurastamoiden tulee säännöllisesti varmistaa, että muualla pestävät eläinkuljetusautot pestään säännöllisesti ja annettujen ohjeiden mukaisesti. Tehdyt tarkastukset kirjataan ja kirjanpito säilytetään vähintään 3 vuotta.

### 1.2.5. Eläinten jäljittäminen ja kuljetusreittien selvittäminen

Teurastamolla on oltava järjestelmä, jolla pystytään tarvittaessa nopeasti selvittämään, missä eläinkuljetusautoissa ja mihin aikaan eläimiä on teurastamoon kuljetettu. Lisäksi tulee pystyä selvittämään eläinvälitysliikenteen ja teuraskuljetusautojen ajoreitit ja muut pitopaikat, joista eläimiä on tiettyyn kuljetukseen noudettu. Tämä on välttämätöntä mahdollisten tartuntareittien selville saamiseksi ja tartuntojen leviämisen pysäyttämiseksi. Tiedot toimitetaan niitä pyytäneelle eläinterveysviranomaiselle.

Valmiussuunnitelmassa kuvataan, miten kyseiset tiedot voidaan nopeasti saada käyttöön. Teurastamolla koulutetaan riittävän moni henkilö käyttämään järjestelmää, jotta tiedot ovat aina saatavilla.

## 1.3. Eläinten vastaanotto teurastamolla (*vastaanottotarkastus*)

Teurastamohenkilökunnan on ilmoitettava välittömästi teurastamon virkaeläinlääkärille, jos teurastamolle tuoduissa eläimissä epäillään vastustettavaa eläintautia.

### 1.3.1. Teurastamohenkilökunnan koulutuksen järjestäminen

Teurastamon tulee kouluttaa kaikki elävien teuraseläinten kanssa tekemisissä olevat työntekijänsä tunnistamaan kyseisten eläinlajien a-luokan eläintautien oireet. Koulutuksen tulee sisältää eläintautien oireiden tunnistamisen lisäksi ohjeet suojavaatteiden käytöstä sekä henkilödesinfektiosta työpäivän päätyttyä. Erityisen tärkeää tämä on silloin, kun työntekijällä itsellään tai hänen perheenjäsenellään on kotieläimiä. Kouluttaja voi olla joko teurastamon virkaeläinlääkäri, terveydenhuoltoeläinlääkäri tai muu eläinlääkäri. Koulutuksen tulee olla säännöllistä. Erityisesti tulee huolehtia, että uudet työntekijät saavat tarpeellisen koulutuksen mahdollisimman pian työhönoton jälkeen. Koulutusmateriaalia on Ruokaviraston nettisivuilla ja koulutusmateriaalia voi pyytää myös läänineläinlääkäreiltä.

Teurastamossa tulisi olla selkeästi esillä ja kaikkien elävien eläinten kanssa tekemisissä olevien työntekijöiden saatavilla materiaalia, joka kertoo joko kuvina ja/tai kirjallisesti a-luokan eläintautien oireet. Tähän tarkoitukseen voi käyttää Ruokaviraston laatimia esitteitä.

Valmiussuunnitelmaan kirjataan koulutuksen vastuuhenkilö ja miten koulutus järjestetään. Annetusta koulutuksesta ja koulutukseen osallistuneista tulee pitää kirjaa.

### 1.3.2. Vierailijat ja henkilökunnan ulkomaanmatkat

Teurastamolla tulee olla vierailijoita varten suojavaatteita ja jalkineita ja ohjeistus niiden käyttämiseen. Jos työntekijä on vieraillut ulkomailla eläintilalla tai sellaisella alueella, joilla on voimassa rajoituksia a-luokan eläintautien vuoksi, tulee hänelle antaa pesu- ja desinfektio-ohjeet ennen töihin palaamista ulkomaan vierailun jälkeen. Mahdollisuuksien mukaan suositellaan 48 tunnin varoaikaa ennen töihin palaamista. Toimintapa kirjataan valmiussuunnitelmaan.

## 1.4. Varautumistason nosto

Teurastamoiden valmiussuunnitelmaan tulee olla kirjattuna toimenpiteet, joihin ryhdytään teurastamon varautumistason nostamiseksi. Varautumistaso on syytä nostaa jo silloin, kun lähialueillamme esiintyy a-luokan eläintautia. Teurastamoiden tulee tällöin järjestää ylimääräistä koulutusta tautitilanteesta, kyseisen eläintaudin oireista ja tartuntojen ennaltaehkäisystä kuljetus- ja teurastamohenkilökunnalle. Lisäksi tulee varmistaa valmiussuunnitelmien ajantasaisuus ja huolehtia desinfektioainevarastojen täydennyksestä.

***Jos maassamme on jo todettu afrikkalainen sikarutto, lintuinfluenssa, suu- ja sorkkatauti tai muu a-luokan eläintauti, tulee teurastamoilla tehostaa:***

* eläinten noudon ja vastaanoton valvontaa (ml. sen varmistaminen, että noudettavia eläimiä eivät koske siirtokiellot rajoitusvyöhykkeiden vuoksi);
* eläinkuljetusautojen pesua ja desinfiointia tiloilta poistuttaessa (renkaat, helmat, lastausovi) ja lastin purkamisen jälkeen;
* teurastamon päivittäistä pesua ja desinfiointia;
* teurastamohenkilökunnan, mukaan lukien eläinten kuljettajien koulutusta ja tiedottamista.

Lisäksi tulee varautua muuttamaan autojen kuljetusreittejä, pysäyttämään kuljetukset ja eläinten lastaus nopeasti, sinetöimään kuljetusautoja ja lisäämään kuljetusten valvontaa, erityisesti, jos teurastamo joutuu vyöhykkeelle, jolla on ylimääräisiä rajoituksia voimassa. Eläinten saatavuus voi myös heikentyä useiden tilojen joutuessa eläinten siirtokieltoon.

Valmiussuunnitelmassa tulee olla myös kuvattuna suunnitelma sivutuotteiden varastoimiseksi teurastamoalueella tai muussa hyväksyttävässä paikassa vähintään 1–2 viikon ajaksi siltä varalta, että sivutuotteita käsittelevät hävityslaitokset eivät voi kapasiteettipulan takia ottaa vastaan teurastamoilta tulevia sivutuotteita hävittäessään eläintaudin takia viranomaispäätöksellä tartuntapitopaikoissa lopetettuja eläimiä. Suunnitelmassa tulisi kuvata, mistä voidaan tarvittaessa hankkia pakastekontteja.

# Toimenpiteet teurastamossa, jossa epäillään esiintyvän a-luokan eläintautia

Teurastamon valmiussuunnitelmissa tulee kuvata toimenpiteet, joihin ryhdytään, jos teurastamossa epäillään a-luokan eläintautia. Ohjeen kohdissa 2.1.1.–2.1.4 on esimerkkejä toimenpiteistä, joihin teurastamolla voidaan näissä tilanteissa ryhtyä sekä varautumisesta näihin toimenpiteisiin. A-luokan eläintautia epäiltäessä eläintaudin torjuntaan tähtäävät toimenpiteet tehdään teurastamollakin aina läänineläinlääkärin johdolla ja ohjauksessa. Paikallisesti eläintaudin torjuntatoimenpiteitä ohjaa teurastamon virkaeläinlääkäri. Tehdyistä toimenpiteistä on pidettävä luetteloa mahdollisimman yksityiskohtaisesti (kellonaikoineen). Toimenpiteiden kirjaamista varten valmiussuunnitelmassa voi olla mallipohja.

Toimenpiteiden toteuttamiseksi on jo ennalta valmiussuunnitelmassa nimettävä taudintorjunnasta vastaava johtoryhmä niin yksityiskohtaisesti, että kaikki asianosaiset tietävät, mikä on heidän vastuualueensa erityistilanteessa ja mitä toimia heiltä edellytetään. Teurastamon virkaeläinlääkärin sekä teurastamon valmiudesta ja viestinnästä vastaavien tulisi aina kuulua kyseiseen ryhmään.

Valmiussuunnitelmassa tulisi kuvata, mihin teurastamo voi ohjata eläimiä, jotka ovat matkalla teurastamoon, kun tautiepäily syntyy ja joita ei voida palauttaa takaisin alkuperäiseen pitopaikkaan. Teurastamo voi esim. sopia toisten teurastamoiden kanssa näiden eläinten teurastamisesta. Suunnitelmaan sisällytetään myös ohjeet siitä, miten mahdollisimman nopeasti keskeytetään eläinten lastaus tiloilla.

Teurastamon tulisi kuvata valmiussuunnitelmassa, miten se käytännössä järjestää niiden eläinten lopetuksen, jotka jo ovat teurastamossa ja jotka eivät voi elävänä odottaa tutkimustulosten valmistumista sekä miten teurastus keskeytettäisiin, jos tautiepäily heräisi teurastuslinjassa. Lisäksi tulee kuvata, miten lopetettujen eläinten raadot säilytetään.

## 2.1. Tautiepäily teurastamossa

### 2.1.1. Ensitoimenpiteet

Jos a-luokan eläintautia epäillään teurastamossa, tulee:

* sairaaksi epäilty eläin eristää sairaskarsinaan; tai muuten eristää mahdollisuuksien mukaan muista eläimistä. Tarpeetonta eläinten siirtelyä tulee kuitenkin välttää
* ilmoittaa havainnosta teurastamon sisällä valmiussuunnitelman mukaisesti
* tiedottaa tautiepäilystä välittömästi teurastamon henkilökunnalle
* estää eläinten ja muiden kuin välttämättömien henkilöiden pääsy navetasta tai muusta eläintenpitotilasta muualle teurastamoon tai teurastamosta navettaan tai muuhun eläintenpitotilaan. Jos epäily on syntynyt teurastuslinjassa, rajoitetaan henkilöiden liikkumista kyseisellä alueella vastaavasti.
* pysäyttää teurastus valmiussuunnitelmassa kuvatulla tavalla
* teurastamon virkaeläinlääkäri ilmoittaa asiasta välittömästi
  + teurastamon sijaintialueen läänineläinlääkärille, joka antaa lisäohjeet ja määräykset tarvittavista toimenpiteistä teurastamolla.
  + Jos sairastuneeksi epäilty eläin on peräisin toisen aluehallintoviraston alueelta, tulee teurastamon virkaeläinlääkärin ja läänineläinlääkärin sopia, kumpi ilmoittaa sen alueen läänineläinlääkärille, josta sairastuneeksi epäilty eläin on peräisin, jotta alkuperätilan toimenpiteet saadaan mahdollisimman nopeasti käyntiin.
  + Ruokavirastoon esimiehelleen
* sulkea teurastamon portit. Teurastamoon jo matkalla olevat eläimet ohjataan muihin teurastamoihin teurastamon valmiussuunnitelman mukaisesti ja läänineläinlääkärin kanssa sovitulla tavalla
* teurastamon virkaeläinlääkäri ottaa näytteet sairaaksi epäillystä eläimestä / eläimistä lainsäädännön edellyttämällä tavalla läänineläinlääkärin ja Ruokaviraston Eläinten terveyden ja lääkitsemisen yksikön (ELTE) antamien ohjeiden mukaisesti. Teurastamon virkaeläinlääkärillä tulisi olla teurastettaville eläinlajeille soveltuvia näytteenottotarvikkeita a-luokan eläintautien varalle (valmiusvarasto).

### 2.1.2. Muut toimenpiteet teurastamolla

* Tutkimusten ajaksi läänineläinlääkäri antaa teurastamolle rajoittavat määräykset, eikä teurastamo voi ottaa uusia eläimiä vastaan. Suunnitelmaan sisällytetään kuvaus siitä, mihin teurastamoon jo matkalla olevat eläinkuljetukset ohjataan, ja miten mahdollisimman nopeasti keskeytetään eläinten lastaus tiloilla.
* Läänineläinlääkäri määrää myös muista tartunnan leviämisen estämiseksi tarpeellisista toimenpiteistä teurastamolla.
* Navetassa tai muussa eläintenpitotilassa olevia eläimiä ei teurasteta, vaan ne hoidetaan navetassa siihen asti, kunnes tutkimukset valmistuvat, mikäli tämä on mahdollista. Teurastamon tulee varautua järjestämään eläinten ruokinta, juotto, kuivitus ja lehmien lypsäminen eläinsuojelusäädösten mukaisesti. Teuraseläinten kunto ja terveydentila sekä hyvinvointi on tarkastettava päivittäin aamulla ja illalla ja tarvittaessa useamminkin. Jos eläimiä ei voida hoitaa teurastamon tiloissa tutkimusten valmistumiseen saakka, sopii läänineläinlääkäri Ruokaviraston Eläinten terveyden ja lääkitsemisen yksikön (ELTE), teurastamon virkaeläinlääkärin ja teurastamon kanssa eläinten teurastamisen tai lopettamisen järjestämisestä. Alustavat tulokset valmistuvat yleensä 1–2 vuorokaudessa;
* Jo linjalla olevat ruhot teurastetaan loppuun, varastoidaan koko- tai puoliruhoina, muttei päästetä leikkaamoon. Teurastamossa olevat muutkin lihat varastoidaan tutkimusten ajaksi. Tällöin on syytä varastoida erikseen ennen epäilyn heräämistä eri aikaan navetassa olleiden eläinten liha mahdollisesti eläintautia sairastavista tai navetassa saastuneiden eläinten lihoista. Teurastamon tulee varautua esim. lihan varastointiin täysin erillään.
* Epäilytilalta kyseisen eläintaudin itämisaikana teuraaksi lähetettyjen eläinten liha tulee jäljittää ja varastoida erikseen.
* Kuljetuksessa ja navetassa tuotettu lanta ja virtsa on varastoitava vuototiiviisti ja käsiteltävä läänineläinlääkärin antamien ohjeiden mukaan.
* Teurastamosta ei saa toimittaa lihaa leikkaamoon ennen kuin läänineläinlääkäri on antanut siihen luvan. Teurastamon yhteydessä olevaan leikkaamoon ei voi toimittaa lihaa muualta eikä leikkaamosta voi toimittaa siellä olevia lihoja eteenpäin, ellei läänineläinlääkäri voi varmistua siitä, että toiminnan jatkaminen ei aiheuta vaaraa eläintautien leviämiselle esim. henkilöliikenteen tai ajoneuvoliikenteen välityksellä. Edellytyksenä on myös se, että leikkaamossa leikatut lihat eivät ole peräisin tilalta, jonka eläimessä epäillään eläintautia teurastamolla tai jotka ovat muuten voineet saastua taudinaiheuttajilla teurastamossa tai kuljetuksen aikana.
* Myös teurastamoalueella olevat sivutuotteet on varastoitava erillään, kunnes tutkimukset ovat valmistuneet.
* Henkilödesinfektioon (ml. jalkineet) on teurastamossa kiinnitettävä erityistä huomiota ja kulku teurastamon eri osien välillä on kiellettävä, kunnes tilanne saadaan kartoitettua ja läänineläinlääkäri antaa tarkemmat määräykset teurastamon toiminnasta. Työpäivän päätyttyä työvaatteet ja työjalkineet jätetään teurastamolle ja omat jalkineet desinfioidaan ennen alueelta poistumista. Henkilökunnan ajoneuvojen pyörien pesu ja desinfektio työpäivän päätyttyä järjestetään. Henkilökunnan ei pidä mennä teurastamon ulkopuolisiin eläintenpitotiloihin ennen tutkimustulosten varmistumista kielteisiksi tai ainakaan 48 tunnin kuluessa teurastamolta lähdön jälkeen, jos taudin epäilyä ei ole kumottu.

### 2.1.3. Varotoimet alkuperätilalla

Läänineläinlääkäri ilmoittaa tautiepäilystä pitopaikkaan, josta eläin on noudettu. Läänineläinlääkäri huolehtii tästä eteenpäin toimenpiteistä alkuperäpitopaikassa ja muissa mahdollisissa kontaktipitopaikoissa. Läänineläinlääkäri myös päättää pitopaikalle annettavasta päätöksestä epäillyn tai todetun eläintaudin leviämisen estämiseksi (”rajoittavat määräykset”). Päätöksellä voidaan esimerkiksi kieltää eläinten siirrot tai rajoittaa niitä.

### 2.1.4. Eläinten jäljittäminen

Jo eläintautiepäilyn yhteydessä on syytä selvittää eläimiä kuljettaneen auton reitti sekä milloin samalta tilalta on edellisen kerran noudettu eläimiä teuraaksi ja todettiinko silloin mitään poikkeavaa. Lisäksi selvitetään samassa kuljetuksessa kuljetettujen eläinten alkuperäpitopaikat ja noutojärjestys sekä tieto auton edellisestä pesusta ja desinfektiosta. Teurastamon on suunnittelussaan varauduttava hankkimaan nämä tiedot nopeasti.

# Toimenpiteet teurastamossa, jossa on vahvistettu esiintyvän a-luokan eläintautia

## Toimenpiteet, kun a-luokan eläintauti on todettu teurastamossa

Läänineläinlääkäri johtaa toimintaa, kun teurastamossa on todettu a-luokan eläintauti. Kaikki suunnitellut toimenpiteet kirjataan yksityiskohtaisesti etukäteen valmiussuunnitelmaan soveltaen teurastamon olosuhteissa parhaiksi katsottuja toimintatapoja. Läänineläinlääkäri voi kuitenkin tautitilanteessa antaa suunnitelmasta poikkeavia ohjeita, joita on noudatettava. Teurastamon virkaeläinlääkäri ohjaa ja valvoo eläintaudin torjuntaan tähtääviä toimenpiteitä teurastamolla.

Jos a-luokan eläintauti todetaan teurastamossa tai kuljetusautossa, on kaikki siellä olevat tartunnalle alttiit eläimet lopetettava Ruokaviraston määräyksestä viipymättä läänineläinlääkärin ohjeiden mukaisesti. Teurastamo vastaa eläinten lopettamisesta. Lopetettujen eläinten ruhot samoin kuin mahdollisesti muutoin taudinaiheuttajilla saastuneet ruhot, lihat ja sivutuotteet (ml. lanta ja mahdolliset rasvakaivojen sisältö) on käsiteltävä sivutuoteasetuksen mukaisesti hyväksytyssä laitoksessa tai hävitettävä Ruokaviraston määräyksestä ja läänineläinlääkärin antamia ohjeita noudattaen. Teurastamon virkaeläinlääkäri valvoo eläinten lopetusta sekä raatojen ja muiden sivutuotteiden hävittämistä sekä varmistaa, että kuljetukseen käytettävät kontit ovat tiiviitä ja sinetöityjä. Eläintauti ei saa levitä eläinten lopettamisen, kuljetuksen tai hävittämisen aikana.

Tämän jälkeen teurastamo, kuljetusauto, muu teurastamolla oleva laitteisto sekä teurastamon piha-alue on pestävä ja desinfioitava Ruokaviraston määräyksestä ja läänineläinlääkärin antamien ohjeiden mukaisesti. Tartunnanvaaralliset tavarat ja välineet, joita ei voida desinfioida, tulee hävittää läänineläinlääkärin ohjeiden mukaisesti. Teurastamo vastaa toimenpiteiden suorittamisesta ja kustannuksista. Pesun ja desinfioinnin järjestäminen sekä käytettävät pesu- ja desinfiointiaineet kuvataan teurastamon valmiussuunnitelmassa ja niiden saatavuus tulee selvittää etukäteen.

Läänineläinlääkäri antaa luvan eläinten vastaanottamiseksi puhdistuksen ja desinfioinnin jälkeen aikaisintaan 24 tunnin kuluttua desinfektion päättymisestä. Jos on epäiltävissä, että teurastamon ympäristö on saastunut, voidaan karenssiaikaa pidentää vastaamaan tartuntatilan ympärille asetettavia rajoituksia.

Henkilökunta käy suihkussa, pesee hiuksensa ja desinfioi itsensä henkilödesinfektioon hyväksyttyjä aineita käyttäen ennen poistumista teurastamoalueelta. Vaatteet on myös pestävä ja desinfioitava ohjeen mukaisesti. Henkilökunnan on suositeltavaa käydä mahdollisuuksien mukaan saunassa. Nämä toimet tulisi kuvata valmiussuunnitelmassa.

## Taudin alkuperän selvittäminen

Läänineläinlääkäri johtaa epidemiologisen selvityksen tekemistä, jonka avulla pyritään selvittämään, mistä eläin on saanut tartunnan ja onko tartunta voinut levitä eteenpäin esim. teuraseläimiä kuljettavien autojen välityksellä. Valmiussuunnitelmassa kuvataan henkilöt, jotka tekevät tarvittavat selvitykset ja rekisterihaut sekä miten tarvittavat tiedot eläinten kuljetuksiin ja teurastuksiin liittyen voidaan nopeasti saada selville.

## Teuraseläinten ohjaaminen muihin teurastamoihin

Teurastamon valmiussuunnitelmassa on oltava suunnitelma teuraseläinten ohjaamisesta tarvittaessa muihin teurastamoihin, jos teurastamon oma toiminta on jouduttu keskeyttämään eikä eläinten teurastaminen voi odottaa pesu- ja desinfektiotoimien valmistumista ja varoajan päättymistä.

Teurastamon tulisi jo etukäteen mahdollisuuksien mukaan sopia muiden toimijoiden kanssa mahdollisista poikkeusjärjestelyistä eläinten kuljetuksessa ja teurastuksessa. Myös mahdollisuudesta ohjata sopimustuottajia muihin teurastamoihin tulisi neuvotella etukäteen eläinsuojeluongelmien välttämiseksi.

## Elintarvikkeiden takaisinveto

Tartuntatilalta peräisin olevat mahdollisesti saastuneet lihat ja samassa erässä olevat muut lihat voidaan määrätä takaisinvedettäväksi. Tämä koskee sitä ajanjaksoa, jolloin tilalle ei ollut vielä annettu rajoittavia määräyksiä, mutta on ilmeistä, että tartunta on jo ollut tilalla ja sieltä on tänä aikana toimitettu eläimiä teurastettavaksi. Kyseinen ajanjakso riippuu taudista ja voi olla esim. 21 vrk. Näistä eläimistä peräisin olevat lihat ja sivutuotteet on jäljitettävä ja hävitettävä läänineläinlääkärin ohjeiden mukaisesti.

Teurastamoiden on syytä ennalta pohtia, miten jäljittämisestä voidaan huolehtia ja toisaalta, miten lihojen takaisinveto voitaisiin toteuttaa mahdollisimman vähäisin tappioin. Valmiussuunnitelmassa voidaan viitata toimijan muuhun takaisinveto-ohjeeseen, jos se on sovellettavissa myös eläintaudin vuoksi tehtävään takaisinvetoon. Ruokavirastolla on erillinen toimintaohje G 8.1. tuotteiden jäljittämisestä ja takaisinvedon toteuttamisesta afrikkalaisen sikaruton tapauksessa: <https://www.ruokavirasto.fi/globalassets/tietoa-meista/asiointi/oppaat-ja-lomakkeet/yritykset/elintarvikeala/takaisinvedot/takaisinveto-ohje_asf_2023-2valmis.pdf>. Ohjetta voidaan käyttää soveltuvin osin myös muiden tautien kohdalla. Toimija vastaa takaisinvedon kustannuksista.

## Tiedottaminen ja sisäinen viestintä

Ruokavirasto vastaa kansallisesta tiedottamisesta ja aluehallintovirasto alueellisesta tiedottamisesta, jos a-luokan eläintauti todetaan Suomessa. Ruokavirasto antaa eläintaudista julkisuuteen ensimmäisen tiedon, joka toimitetaan asiaan liittyville toimijoille aina ennen tiedon yleistä julkistamista. Teurastamo vastaa henkilökuntansa ja ostopalvelutoiminnan tiedottamisesta sekä tiedon jakamisesta sopimustuottajilleen ja omaa toimintaansa koskevasta viestinnästä tarvittaessa sen jälkeen, kun Ruokavirasto on julkistanut tiedon eläintaudista koko maan laajuisesti. Teurastamon sisäisen viestinnän toteuttaminen ja siitä vastuussa olevat henkilöt on kirjattava valmiussuunnitelmaan.

Teurastamo ei saa luovuttaa julkisuuteen sen tilan tietoja, jonka eläimessä tautia epäillään tai se on todettu.

# Toimenpiteet teurastamolla, jonne tuodaan teurastettavaksi eläimiä pitopaikasta, joka sijaitsee eläintaudin vuoksi perustetulla rajoitusvyöhykkeellä tai teurastamolla, joka sijaitsee rajoitusvyöhykkeellä

Ruokaviraston eläintaudin leviämisen estämiseksi perustamien rajoitusvyöhykkeiden laajuus riippuisi todetusta taudista. Yleisimmät tartuntapitopaikkojen ympärille perustettavat rajoitusvyöhykkeet ovat 3 km säteinen suojavyöhyke ja 10 km säteinen valvontavyöhyke. Vyöhykkeitä voidaan perustaa myös luonnonvaraisessa eläimessä todetun tartunnan vuoksi, jolloin esim. afrikkalaisen sikaruton tapauksessa vyöhyke ei yleensä ole ympyrä, vaan sen rajat seuraavat esim. maantieteellisiä rajoja ja sen laajuus voi vaihdella suurestikin rajojen ollessa esim. 10–30 km tartuntapaikasta.

Erittäin vakavissa eläintautitilanteissa Ruokavirasto voi kieltää eläinten kuljetuksen koko Suomessa tai sen osassa tai rajoittaa tiettyjen eläinlajien kuljetuksia enintään 14 vuorokauden ajaksi taudille alttiiden eläinlajien osalta ja enintään 3 vuorokauden ajaksi muiden eläinlajien osalta (Eläintautilaki 2021/76, 60 §).

## Varautuminen teurastuksen keskeytymiseen ja poikkeusluvalla teurastamiseen

On mahdollista, että teurastamo joutuu a-luokan eläintaudin vuoksi perustettavalle rajoitusvyöhykkeelle. Tällaisen vyöhykkeen sisällä taudille alttiiden eläinlajien kuljetuksia on rajoitettu tai ne on kokonaan kielletty. Myös vyöhykkeen ulkopuolelta vyöhykkeelle teurastettavaksi tuotavien taudille alttiiden eläinlajien kuljettaminen on yleensä kielletty. Jos teurastamo sijaitsee vyöhykkeen ulkopuolella, ei sinne voida tuoda taudille alttiita eläinlajeja vyöhykkeeltä.

Eläinten kuljetus teurastamoon voidaan kuitenkin sallia, jos kyseisiin kuljetuksiin on mahdollista lainsäädännön nojalla myöntää poikkeus ja kuljetukset eivät muodosta riskiä tartunnan leviämiselle vyöhykkeiden ulkopuolelle esim. teurasautojen tai tuotteiden mukana. Poikkeuslupaa hakee toimija, joka vastaa kuljetusjärjestelyistä. Lupahakemukset käsitellään aluehallintovirastossa (läänineläinlääkäri) ja kuljetukset sallitaan vain luvassa mainittujen ehtojen mukaisesti joko vyöhykkeiden ulkopuolelta vyöhykkeelle, rajoitusvyöhykkeiltä vyöhykkeelle tai rajoitusvyöhykkeeltä sen ulkopuolelle.

Eläinliikenteen salliminen aluehallintoviraston myöntämällä poikkeusluvalla on mahdollista yleensä sen jälkeen, kun viranomainen on tarkastanut riittävästi vyöhykkeen taudille alttiiden eläinlajien pitopaikkoja ja epidemian laajuudesta on saatu riittävä käsitys. Useimmissa tapauksissa eläinten siirtojen aloittaminen rajoitusvyöhykkeellä olevista pitopaikoista edellyttää myös muita toimia kuten lähtöpitopaikan eläinten tutkimista, poikkeuksellisia kuljetusjärjestelyjä ja kuljetusten sinetöintiä, erityisiä bioturvatoimia sekä mahdollisuutta eläinten teurastamiseen muista erillään ajallisesti tai fyysisesti sekä näistä eläimistä saadun lihan erityismerkintöjä tai käsittelyä. Kuljetettaessa eläimiä vyöhykkeen ulkopuolelta teurastettavaksi vyöhykkeelle, poikkeuslupaan liittyy vähemmän ehtoja. Tautitilanteessa aluehallintovirasto tiedottaa tarkemmin lupien hakemisesta ja niistä vaatimuksista, jotka ovat luvan myöntämiseen edellytyksenä.

Teurastamon tulee varautua sopimustuottajiensa kanssa siihen, että teurastamo ei pysty näissä tilanteissa ottamaan eläimiä teurastettavaksi normaalin aikataulun mukaisesti. Teurastamon tulisi suunnitella, miten se voi ohjata niitä eläimiä, joita rajoitukset eivät koske, tarvittaessa teurastettavaksi muualle. Teurastamon tulee myös varautua poikkeuslupien hakemiseen sekä poikkeusluvissa edellytettäviin lisätoimiin.

## Varautuminen lihan ja sivutuotteiden erityiskäsittelyihin ja merkintöihin

Riippumatta siitä, missä teurastamo sijaitsee suhteessa rajoitusvyöhykkeisiin, sellaiselta alueelta peräisin olevien eläinten liha, jonne on eläintaudin vuoksi määrätty ylimääräisiä rajoituksia taudin leviämisen estämiseksi, voidaan viranomaisten toimesta määrätä erityisellä tavalla kuumennettavaksi tai muutoin käsiteltäväksi siten, kuin komission delegoidun asetuksen (EU) 2020/687 (muutoksineen) liitteessä VII on erikseen määrätty. Kuumennettavaksi tai muutoin käsiteltäväksi määrätty liha on ennen käsittelyä pidettävä jatkuvasti erillään lihasta, joka ei ole peräisin rajoituksen alaiselta alueelta. Lihantarkastuksen yhteydessä lihat tulee merkitä erityisillä merkinnöillä. Joissain tapauksissa erityiskäsittelyä ei edellytetä, mutta lihat ja sivutuotteet voidaan saattaa markkinoille vain kansallisesti. Tällöinkin on huolehdittava erillään pidosta ja lihat ja niistä saatavat tuotteet on merkittävä tätä tarkoitusta varten hyväksytyillä merkinnöillä.

Teurastamolla tulisi olla valmiussuunnitelmassaan suunnitelma eläinten ja niistä saatavien tuotteiden erillään pidosta, lihojen toimittamisesta käsiteltäväksi sekä siihen liittyvistä omavalvontajärjestelyistä. Näin varmistetaan, että mahdollisen eläintautiepidemian aikana ei turhaan jouduta hävittämään eläimiä, joita ei näiden järjestelyjen puuttumisen vuoksi voida teurastaa. Teurastamon olisi hyvä myös suunnitelmassaan etukäteen selvittää mahdollisuudet pakastaa lihaa ja hankkia nopeasti viranomaisen edellyttämät erityisiin terveys- ja tunnistusmerkintöihin liittyvät uudet leimasimet ja etiketit.

## Varautuminen erityiseen teurastamon hyväksymismenettelyyn

Jos rajoitusvyöhykkeeltä peräisin olevien eläinten teurastaminen edellyttää eläintautisäädösten mukaista teurastamon hyväksyntää, hyväksyy aluehallintovirasto (läänineläinlääkäri) teurastamon kyseiseen toimintaan. Tällaista hyväksyntää edellytettäisiin tilanteessa, jossa Suomessa olisi todettu afrikkalaista sikaruttoa. Hyväksyntään liittyviä vaatimuksia voivat olla mm. lihan, lihatuotteiden ja sivutuotteiden erillään pito muusta lihasta ja sivutuotteista sen käsittelyn ja varastoinnin yhteydessä, lihan käsittely erityisillä menetelmillä (esim. erityinen kuumennuskäsittely) sekä lihan ja tuotteiden merkitseminen tavanomaisesta terveys- ja tunnistusmerkinnästä poikkeavalla tavalla. Mitä paremmin teurastamo on huomioinut näiden edellä mainittujen vaatimusten toteuttamisen valmiussuunnitelmassaan, sitä nopeammin teurastustoimintaa voidaan päästä jatkamaan.

# Harjoitukset

Suunnitelmien käytännön toteuttamista tulisi harjoitella säännöllisin väliajoin. Harjoitusten laajuus ja toteuttamistavat voivat vaihdella. Valmiussuunnitelmaan kirjataan suunnitelma siitä, miten usein valmiusharjoituksia järjestetään sekä harjoitusten toteuttamisen vastuuhenkilöt.

# Järjestelyt teurastamon virkaeläinlääkärin ja teurastajien osallistumiseksi eläinten lopettamiseen tartuntatilalla

Ruokavirasto pyytää, että teurastamot kirjaisivat jo ennalta sellaisten teurastajien ja teurastamon virkaeläinlääkäreiden nimet valmiussuunnitelmiinsa, jotka olisivat käytettävissä eläintautiepidemiassa tiloilla tapahtuvaan eläinten lopettamiseen (ns. tapporyhmä). Tiloille mukaan otettavissa oleva eläinten lopetusvälineistö tulisi myös luetteloida (esim. siirrettävä tainnutuslaitteisto). Teurastamon virkaeläinlääkärin tulisi yhteistyössä läänineläinlääkärin kanssa ennalta perehdyttää teurastajat tehtävän suorittamiseen tilaolosuhteissa. Teurastamon tulisi suunnitella, miten toiminta teurastamolla järjestetään ilman taudin vastustamiseen osallistuvia henkilöitä ja välineistöä, jos teurastamon toimintaa on epidemiasta huolimatta mahdollista jatkaa. Todennäköisesti normaalin teurastuksen eläinmäärä vähenee huomattavasti erityisesti taudinpurkauksen alkuvaiheessa, erityisesti, jos teurastamo sijaitsee alueellisten rajoitusten alueella. Tällöin henkilökunnan irrottaminen tilalla tapahtuviin toimenpiteisiin olisi helpompaa.

Ruokavirasto (tai aluehallintovirasto) hankkii tarvittavan työvoiman teurastamolta ostopalvelusopimuksena. Teurastamon virkaeläinlääkärille Ruokavirasto antaa erillisen määräyksen toimia teurastamon ulkopuolella, jos se on tarpeen.

B Teurastamon valmiussuunnitelman laatiminen

Valmiussuunnitelmaan laaditaan yksityiskohtaiset toimintaohjeet ja kirjataan toimenpiteistä kerättävä dokumentaatio. Dokumentaatiosta on aina käytävä ilmi päivämäärä ja vastuuhenkilö. Valmiussuunnitelman tulee olla ajantasainen ja ajantasaisuus tulisi tarkistaa vuosittain tai kun valmiustasoa joudutaan nostamaan. Suunnitelmaa laadittaessa tulee ottaa huomioon kyseisen teurastamon olosuhteet ja toimintamuodot. Teurastamon johtava virkaeläinlääkäri tarkistaa valmiussuunnitelman. Pien- ja poroteurastamojen osalta suunnitelman tarkistaa kyseistä teurastamoa valvova elintarvikeviranomainen. Valmiussuunnitelma toimitetaan tiedoksi aluehallintovirastolle ja Ruokavirastolle.

# 1. Esimerkki valmiussuunnitelman sisällöstä

## 1.1. Yleinen osio

Valmiussuunnitelman laatija, vastuuhenkilö ja hyväksyjä

Taudin torjunnasta vastaava johtoryhmä ja johtosuhteet (ml. teurastamon virkaeläinlääkärit, valmiusvastaava, viestintävastaava ja heidän varahenkilönsä).

Henkilökunnan säännöllinen kouluttaminen tarttuvien eläintautien varalta

* koulutuksesta vastaava henkilö
* navettahenkilökunnan ja muun henkilökunnan koulutus oireiden tunnistamiseksi. Kuljetushenkilökunnan osalta kirjataan vastuutaho, jollei se ole teurastamo
* uuden henkilön töihin perehdytys (perehdyttämiskaavake)
* koulutusmateriaalin esilläpito (kuvia ja oireet kirjallisesti) ja vastuuhenkilö

Mahdollinen valmiusvarasto: sisältö (mm. näytteenottotarvikkeet ja henkilösuojaimet), sijainti ja vastuuhenkilö.

Valmiusharjoitusten järjestäminen.

## 1.2. Eläintautien leviämisen ehkäisy

Ohjeistus ja kirjanpito vierailijoista ja suojavaatteiden käyttö.

Ohjeistus henkilökunnalle ulkomaanmatkojen jälkeisestä töihin paluusta.

Ohjeistus, kun elintarvikeketjutietojen nojalla herää epäily vastustettavasta eläintaudista.

Eläinkuljetuksiin liittyvä ohjeistus:

* kuljettajille kirjalliset ohjeet toiminnasta, kun kuljettaja epäilee tarttuvaa tautia ml. puhelinnumerot, johon hän ottaa yhteyttä eläintautiepäilystä virka-aikana ja päivystysaikana
* ohjeet lastaustoiminnasta tilalla
* eläinkuljetusvälineissä pidettävät desinfektioaineet ja näiden käyttö
* autojen ajoreittien suunnittelu teurastamon alueella tautitapauksessa (piirros)
* kirjalliset kuljetusvälineiden pesu- ja desinfektio-ohjeet
* kirjanpito eläinkuljetusvälineen pesuista
* pesujen vastuuhenkilö
* ohjeet tehostetusta kuljetusvälineen pesusta ja desinfektiosta ml. käytettävät aineet ja laimennokset
* käytettyjen desinfektioaineiden määrän seuranta

Ohjeet eläinten jäljittämisestä ja kuljetusreittien selvittämisestä jälkikäteen.

Toimenpiteet, joihin ryhdytään, jos varautumistasoa nostetaan.

## 1.3. Toimenpiteet, kun vakavaa eläintautia epäillään tai on todettu teurastamolla

* Ohjeet ilmoitusmenettelystä epäilytilanteessa ja kun tauti on todettu, ml. henkilöiden nimet ja heidän puhelinnumeronsa
* Eläinten eristäminen sekä siihen vaadittavien järjestelyjen kuvaus
* Menettelytavat näytteenoton järjestelyistä, kun epäillään a-luokan eläintautia (turvallinen näytteenottopaikka). Läänineläinlääkäri ja teurastamon virkaeläinlääkäri huolehtivat näytteiden ottamisesta.
* Teurastamon eri osien sulkemisen tai eristämisen kuvaus
* Ohjeet teurastuksen pysäyttämiseksi (vastuuhenkilöt sekä tilanteet, joissa pysäyttäminen tehdään)
* Henkilökunnan tiedottaminen
* Eläinten hoidon järjestäminen tai lopettaminen tuloksia odotettaessa
* Epäilyksenalaisen tai tartuntavaarallisen lihan ja sivutuotteiden käsittelyn ja varastoinnin sekä erillään pidon kuvaus
* Eläinten lopettaminen ja tartuntavaarallisen lihan ja sivutuotteiden hävittäminen
* Lihan ja sivutuotteiden jäljittäminen ja takaisinveto
* Teurastamon pesun- ja desinfektion toteuttamissuunnitelma
* Henkilödesinfektion järjestäminen
* Kuljetusten ja lastausten pysäyttäminen, teuraseläinten ohjaaminen muihin teurastamoihin
* Ulkoinen viestintä

## 1.4. Toimenpiteet, kun teurastamo sijaitsee rajoitusvyöhykkeellä tai sinne tuodaan eläimiä rajoitusvyöhykkeeltä

* Kuvaus eläinkuljetusvälineiden ajoreiteistä teurastamon alueella ja kuljetusvälineiden pesujen ja desinfiointien järjestämisestä (voidaan viitata myös kohdan 1.2 tehostetun pesun ja desinfioinnin ohjeisiin)
* Toimintaohjeet teurastusten keskeytymisen varalta (esim. eläinten ohjaaminen muihin teurastamoihin)
* Suunnitelmat vyöhykkeeltä peräisin olevien eläinten noutoihin liittyvien poikkeuslupien hakemiseksi
* Suunnitelmat lihan ja sivutuotteiden erityiskäsittelyn järjestämisestä ja merkintöjen toteuttamisesta
* Suunnitelmat vyöhykkeiltä peräisin olevien eläinten sekä niistä saatavien lihan ja lihatuotteiden sekä sivutuotteiden erillään pidosta